Breve Chronicon Northmannicum
1041. 
Northmanni duce Harduino Langobardo primum invadunt Apuliam cum
exercitu magno et forti.

 1042. 
Mense martio Northmanni committunt proelium in Apulia cum Michaele
Protospatario imperiali, qui vocabatur Dulchianus, et vincunt eum. Mense
madio iterum ab iis factum est proelium, et iterum victi sunt Graeci, et
Protospatarius. Et in Apulia captae sunt multae civitates, et loca quae,
erant Graecorum, et imperatoris Michelis, cui hoc anno successit
Costantinus. 

 1043. 
Meniachus magister cum exercitu Graecorum fecit proelium contra
Northmannos circa Materam, et fuit magna plaga in utroque exercitu.

 1045. 
Argyrus Bariensis imperialis catapanus, et dux Graecorum, vadit in
Tarentum contra Northmannos, et vincit eos; et deinde vadit in Tranum, et
vincitur ab eis, duce Guillielmo Ferrebrachio, qui intitulatus est primus
Comes Apuliae.

 1046. 
E Factum est iterum proelium in Apulia inter Graecos, et Northmannos.
Et isti fugaverunt, et dissipaverunt exercitum Graecorum; et fuit Drogo dux
eorum, qui fuit secundus Comes Apuliae.

 1048. 
Northmanni iverunt contra Graecos in Calabriam, et invaserunt eam, et
victi sunt Graeci circa Tricaricum. Humphredus capit Trojam, et facit
castrum in Bachareza.

 1051. 
Drogo interficitur in Apulia, et succedit Humphredus.

 1052. 
Fit proelium cum Argyro catapano Graecorum, et a Northmannis iterum
fugatur exercitus eius circa Tarentum. Et item factum est proelium circa
Crotonem in Calabria, et victus est Sico Protospata. Et dominium
Northmannum factum est magnum in Calabria, et Apulia; et crevit potentia,
et timor eorum in omni terra.

 1053. 
Northmanni bellum gerunt cum Leone Papa, et Principe Beneventano, et
Catapano imperiali in Principatu Beneventi; et fugatur Rodulphus princeps,
et Leo Papa capitur ab Humphredo, et Northmannis; et fit magna strages in
mense iunio.

 1054. 
Moritur Constantius imperator, qui cognominatus est Monomachus; et
post eum imperat theodora, quae fuit Constantini, et soror Zois
imperatricis augustae.

 1055. 
Humphredus fecit proelium cum Graecis circa Oriam, et vicit eos.
Gaufredus comes comprehendit Neritonum, et Litium. Robertus comes ivit
super Callipolim, et fugatus est iterum exercitus Graecorum in terra
Tarentina, et captum at Hydrontum, et castrum Minervae. 

 1056. 
Mortuus est Humphredus, et intravit comes Apuliae Robertus, qui
dictus est Guiscardus. Factum est proelium mense septembri circa Tarentum,
et Graeci victi sunt, et facta est magna strages hominum a Tarento usque ad
Hydrontum, et omnes urbes et terrae factae sunt de dominio (vel hominio)
Northmannorum. Moritur Theodora Augusta, et succedit Michael, qui dictus
est Stratonicus. 

 1057. 
Michael deponit Imperium, et intrat Imperator Isacius.

 1058. 
Fuit magna fames in terra Tarentina, et Calabria; et postea venit
pestis, et mortui sunt homines cum animalibus in numero maximo in mense
madio. 

 1059. 
Robertus comes Apuliae factus est dux Apuliae, Calabriae, et Siciliae
a papa Nicolao in civitate Melphis; et fecit ei hominium de omni terra.
Imperator Isaci renuntiat Imperium, et fit Imperator Constantinus Ducas. 

 1060. 
Mense madio comprehensa est civitas Tarenti per Ducem Robertum: et
postea ivit super Brundusium, et cepit eam. Malgerus comes ivit super
Oriam, et fugavit Graecos ab ea. Mense octobri venit Miriarcha cum exercitu
imperiali et fecit proelium magnum contra Robertum, et Malgerum, et fugavit
Northmannos, et iterum recuperavit eas cum aliis terris et Hydrunte.

 1061. 
Mense ianuario Rogerius comes intravit Mandurium, et Robertus Dux
comprehendit Acherontiam, et ivit contra Graecos obsidentes Melphim, et
fugavit eos.

 1062. 
Robertus Dux cepit iterum Brundusium et fugavit Graecos, et
comprehendit Miriarcham in proelio, et postea ivit super Oriam, et iterum
cepit eam, et fecit castrum in Mejana. 

 1063. 
Mense aprili mortuus est Gauffredus comes, et Goffridus filius eius
cepit Tarentum, deinde ivit super castrum Motulae, et comprehendit eam, et
castellum eius. 

 1064. 
Robertus comes cepit Materam in mense aprili; et mense iunio
Goffridus comes comprehendit Castanetum. Et mense septembri mortuus est
Malgerus comes, et deinde mortuus est in Tarento Guilielmus comes eius. 

 1067. 
Mabrica cum exercitu magno Graecorum fugavit Northmannos et iterum
intravit Brundusium, et Tarentum. Postea ascendit super Castanetum et
recepit eam. Moritur Constantinus Ducas, et reliquit imperium Eudociae
uxori, et filiis eius; quae iterum fecit nuptias cum Romano, qui dictus est
Diogenes, et ipse factus Imperator. 

 1068. 
Goffridus comes obsedit Montem Pillosum, et comprehendit eum in mense
iunio. Mense octobri captum est iterum Hydrontum, et fugati sunt Graeci ab
ea. 

 1069. 
Factum est proelium in campo Litii, et fugati sunt Graeci; et
Robertus Dux cepit Gavinum, Obbianum, et Barim.

 1070. 
Robertus Dux descendit super Brundusium, et Goffridus Comes venit cum
exercitu magno et forti in navibus, et facta est inter eos, et Mabrica
crudelis dimicatio, et occisio hominum in obsitione eius.

 1071. 
Idem Robertus Dux cepit Brundusium. Moritur Humbertus frater eius.
Romanus Imperator deponitur, et excoecatur, et succedit Michael Ducas
filius Constantini. 

 1072. 
Idem Robertus Dux cum exercitu navali vadit ad capiendam Siciliam
insulam, et Goffridus Comes obsedit Panormum, et cepit eam. Et mense iunio
intravit Robertus gloriosus in Panormum, et fugavit Saracenos ab ea, et
fecit triumphum magnum. 

 1073. 
Northmanni, et Petronius comes mense ianuario ceperunt civitatem
Traniensem. Et Robertus Dux gloriosus reversus de Sicilia fugavit Petronium
comitem circa Barim, et iterum comprehendit eam, et inimicatus est
Petronius Comes cum Rogerio. 

 1074. 
Idem Robertus Dux ivit in Campaniam, et cepit multas civitates cum
civitate Salerni, et inimicatus est cum Papa Gregorio. 

 1078. 
Petronius comes cepit Tranium. Michael Ducas privatur imperio a
Nicephoro, qui dictus est Botoniates, et ipse factus est Imperator. 

 1079. 
Petronius comes intravit iterum Barim. Abiligardus comes ivit super
Trojam, et fugavit Boamundum filium Roberti Ducis, et obsedit, et cepit
Asculum, et iterum Robertus Dux recuperavit eam. Postea factum est proelium
ibidem, et fugatus est Abiligardus cum militibus suis, et fugit in
Constantinopolim, et ibi mortuus est inimicus Duci Roberto. 

 1080. 
Robertus Dux intravit iterum Tarentum, et Castanetum. Postea ivit cum
exercitu super Barim, et fugavit Petronium, et iterum comprehendit eam cum
civitate Trani. Et amicatus est cum Gregorio Papa in mense iunio, et
confirmata fuit ab illo omnis terra, quam habebat Robertus Dux in Apulia,
Calabria, et Sicilia. Nichephorus Imperator deponitur, et fit Imperator
Alexius. 

 1081. 
Michael Ducas, qui fuerat expulsus a Nichephoro venit in Brundusium,
et petiit auxilia contra Alexium a Duce Roberto; et Dux Robertus ivit cum
eo ad Hydrontem, et ordinavit pro eo exercitum navalem multarum navium, et
deinde cum eodem ivit ad insulam Corcyram, et cepit eam. Deinde ivit contra
Dyrrachium cum quindecim millibus hominum; et factum est praelium in
Dyrrachio, et a Roberto fugatus est Alexius. Et Robertus Dux cepit
Dyrrachium, et obtinuit victoriam magnam contra Graecos super eum. 

 1084. 
Gregorius Papa obsidetur Romae ab Henrico Rege, qui constituerat
Papam Guibertum archiepiscopum Ravennatensem, et fecit schisma in Ecclesia,
et fuit ibidem coronatus ab eo. Gregorius vero vocavit ad auxilium suum
Robertum Ducem cum multitudine maxima Northmannorum in mense madio, et
liberatur ab eo, et adductus fuit in Salernum, et Henricus Rex fugatus est
de civitate Romae, et rediit in Teutoniam.

 1085. 
Robertus Dux venit Brundusium cum exercitu Northmannorum magno et
forti, et misit se in navibus in mari in mense aprili, et ivit contra
Venetos ad expugnandam Cassiopim. Et factum fuit proelium in mari, et victi
sunt Veneti a Duce Roberto. Moritur Salerni mense madio Gregorius Papa, et
ipse Dux moritur in Cassiopi mense iulio. Corpus eius reportatum est in
Brundusium in mense septembri, et fuit sepultum in ecclesia Sancti Sabini
in civitate Venusii, sicut ipse ante mortem praeceperat. Cor autem et
interiora eius sepulta sunt in Hydronte. Succedit Roberto Rogerius filius
eius Pater Willelmi III Ducis Apuliae, qui nunc feliciter ducatur.

Saeculi undecimi opera